Atklāta konkursa 
“Kvartāla daļas Rīgā starp Peitavas ielu 9/11, Kalēju ielu 63 un Kungu ielu 30  attīstības priekšlikums”  
PROTOKOLS

Rīgā, 2007.gada 28. jūnijā  			Arhitektu savienībā, Torņa ielā 11

Piedalās žūrijas komisijas priekšsēdētājs Voldemārs Sprūžs, komisijas locekļi Ervīns Timofejevs, Vita Polkovņikova (Arhitektu savienības pārstāve), Uldis Balodis (žūrijas komisijas priekšsēdētāja vietnieks, Arhitektu savienības pārstāvis), Marina Levina (Valsts kultūras pieminekļu aizsardzības inspekcijas pārstāve), Viesturs Brūzis (Rīgas pilsētas kultūras pieminekļu aizsardzības nodaļas vadītājs), Iveta Staša (Rīgas pilsētas attīstības departamenta Pilsētplānošanas pārvaldes nodaļas vadītāja), žūrijas sekretāre Velta Holcmane.

Sēde sākas 18:00.
Sēdi vada Ervīns Timofejevs.
Protokolē Velta Holcmane.

Darba kārtībā:
1)	sekretāres ziņojums;
2)	debates;
3)	lēmuma pieņemšana.

Ziņo V. Holcmane: noteiktajā laikā un apjomā 25.jūnijā iesniegti četri darbi ar devīzēm – AA-033, LE-123, Au 999, NJ 163. Divi konkursa dalībnieki AA-033 un LE-123 ir iesnieguši arī maketu. Visi klātesošie žūrijas locekļi akceptē, ka, pirmkārt, konkurss ir noticis, otrkārt, divi darbi AA-033 un Au 999 nav izpildījuši konkursa noteikumu un Rīgas būvvaldes PAU prasības, kā arī LR likumdošanu  par Vecrīgas apbūves saglabāšanu un aizsardzību, jo paredz pilnīgu vai daļēju kvartāla vēsturiskās apbūves iznīcināšanu un netiek pielaisti pie vērtēšanas.
V. Sprūžs: Ir jābūt drosmei un iniciatīvai Vecrīgā kaut ko darīt, jo apgrūtinājumi ir pārāk lieli. Bet uzskatu, ka Vecrīga nav brīvdabas muzejs un mainoties laikmetiem ir jāmainās arī arhitektūrai, tāpēc 21.gadsimtā redzu jaunas, modernas arhitektūras klātbūtni. Visos iesniegtajos darbos ir interesantas detaļas, pieņemamas pat Vecrīgai, bet tā kā esam vienojušies darbus AA-033 un Au 999 nevērtēt, izteikšos vēlāk. 
M. Levina: Darbā NJ163 ļoti profesionāli analizēta kultūrvēsturiskā situācija un piedāvāta konceptuāli pamatota pieeja Vecrīgas vēsturiski ļoti cietušās zonas apbūves saglabāšanas un restaurācijas priekšlikuma izstrāde. Darbs LE-123 ir ekstravagants priekšlikums ar ļoti atraktīvu un pārliecinošu koncepciju, piedāvājot izveidot katrai ēkai savu leģendu, savu tēlu, pozitīvi pieejot vēsturisko detaļu un elementu saglabāšanai.
I. Staša: Svarīgi ievērot kvartāla vēsturiskā plānojuma struktūru, ko abi darbu NJ 163 un LE-123 autori ir respektējuši. Tomēr ir vairāki mīnusi - abos darbos Trauksmes ielas turpinājums uz Peitavas ielu caur esošo ēku veidots divu stāvu augstumā, jumtu formas pārāk nervozas darbā LE-123.
V. Polkovņikova: Apskatīju visus darbus. Darbā LE-123 patīk leģenda, kas tiek piedāvāta, bet pārāk plaši paredz iedziļināties zemes līmenī, kas var radīt neprognozējamas sekas. Kungu ielas fasāde pārāk sadrumstalota, bet respektēta seno ēku atjaunotne. Jumts Kungu, Kalēju stūrī par stāvu. Darbā NJ 163 saglabāti vēsturiskie apjomi un izveidoti patīkami iekšējie pagalmi, pozitīvi piedāvāti dabīgā šīfera jumti, bet pārāk raibs labiekārtojums, vienādās dzegas pret Kalēju ielu, maza stāvu platība.
E. Timofejevs:  Darbs NJ 163 pārāk pareizs, ornamentālie raksti pilnīgi visās plaknēs  pārspīlēti, jaunās ēkas apjoms nav nolasāms ielas frontē, pārāk šauras ejas. Šis darbs izraisa asociācijas ar Melngalvju nama „kūku” un, manuprāt, šāda veco laiku imitēšana nav atbalstāma. Arī darbā LE-123 pa pilnam blusu, bet kā virziens, kā koncepcija – OK. Paņēmiens kā tiek risināta kvartāla apbūve atbalstāms, jo skaidri parādās gan saglabājamie, gan rekonstruējamie, gan jaunbūvējamie apjomi. Atbalstāma jaunas arhitektūras klātbūtne. Domāju, žūrijai jāsagatavo ieteikumi uzvarētājam tālākajai projektēšanai, norādot risinājumus, pie kuriem vēl jāpiestrādā.
U. Balodis: Darbs NJ 163 pedantiski precīzi izpildīts. No lietotāju viedokļa plānojuma struktūra atbalstāma, pagalmi dzīvotspējīgi un jaunbūve, kaut risināta ļoti konservatīvi nav nemaz tik slikta, pilnībā atbilst vides mērogam.  Darbā LE-123 ir interesants stāsts un mēģinājums traktēt jaunos būvapjomus modernākā veidā, funkcionāli nav atrisināti plānojumi, nav nodrošināta pieeja vispār dažiem stāviem. Pazemes autonovietnes un komercplatību izbūves iespēja pēc arheoloģiskās izpētes var būtiski mainīties. Jumtu veidojums Kungu un Kalēju ielu stūrī maksimāli pārspīlēts.
V. Brūzis: Vērtēju pēc pilsētbūvnieciskās situācijas un apjoma masas. Nesen notikušajā konkursā Kungu iela 8 vinnēja atraktīvs darbs, kura autori „Uģis Šēnbergs, arhitekts” tagad cīnās pie apjoma un fasādes slīpēšanas. Darbs NJ 163 ir pakārtojis kvartāli izbūvi, atgriežoties pie pirmskara situācijas un restaurējot seno apbūvi, neieviešot mūsdienīgus akcentus. Trauksmes iela prasās vēl šaurāka! Darbā LE-123 sākts ar jaunbūvi, Kungu ielas frontē veidojot dimanta plombi, kas aizpilda tukšumu. Autors pārāk aizrāvies ar jumta augstumu Kungu un Kalēju ielas stūrī, pēc apbūves noteikumiem tā tur nevarēs būt. Saglabātas vērtīgākās kvartāla apjoma daļas.
V. Sprūžs: abiem darbiem ir profesionāli risināta vēsturiskā struktūra, bet darbā LE-123 modernas arhitektūras klātbūtne nenoliedzami ir vairāk. Vecrīgas nosacījumi ierobežo attīstību, jo neko nedrīkst nojaukt. Tas nav 21.gadsimtā pieļaujams! 

Vērtēšanas tabula – 1.vieta 1 punkts, 2.vieta 2 punkti.

Darbs	V.Srūžs	E.Timofejevs	U.Balodis	M.Levina	V.Brūzis	V.Polkovņikova	I.Staša	Punkti	Vieta	
NJ 163	2	2	1	1	2	2	1	11	II	
LE 123	1	1	2	2	1	1	2	10	I	

Balsojuma rezultātā pirmā vieta tiek piešķirta darba  LE 123  autoriem.
Otrā vieta – darba NJ 163 autoriem. 
Pēc nolikuma paredzēta vēl trešā vieta, bet tā kā žūrijas komisijas locekļi vienojušies izskatīt tikai divus darbus, trešās vietas prēmija netiek piešķirta. 
Ieteikumi Pirmās vietas ieguvējam - tik plaša pazemes telpas izmantošana plānojama tikai pēc arheoloģiskās izpētes; turpmākā izstrādes gaitā precizēt Kungu ielas 30 parceles robežas; saglabājot Kalēju ielas 63 fasādi, būtiski norādīt, kas notiek ar kāpnēm; precizēt Kalēju ielas 63 ēkas jumta formu un samazināt augstumu (patreizējā variantā rodas nepārliecinoša asociācija ar agrīnā postmodernisma vienkāršotajām formām. Vienlaikus šāda forma nav īsti funkcionāla); jāprecizē „Dimanta” ārējā apdare - atveidņots masīvs betons, diez vai pat ar flīžu „ielaidumiem” radīs autora iecerēto tēlu, kas rezultātā var banalizēt veiksmīgi atrasto apjomu.

Atverot aploksnes, tiek noteikti autori:

Pirmā vieta (prēmija 5000 lati) un piedāvājums slēgt sadarbības līgumu tiek piešķirta darba ar devīzi LE-123 autoriem - „Uģis Šēnbergs, arhitekts”, Uģis Šēnbergs, Austris Mailītis, Ints Menģelis, Linda Leitāne, Zigmārs Jauja, Santa Matule.

Otrā vieta (prēmija 3000 lati) tiek piešķirta darba ar devīzi NJ 163 autoriem - „Jaunromāns un Ābele”, Mārtiņš Jaunromāns, Māra Ābele, Liene Daņiļēviča, Arta Dzirkale.

Pasūtītājs V.Sprūžs pateicas par padarīto, ir gandarīts par rezultātu un labprāt turpinās darbu ar pirmās vietas autoriem.

Sēde beidzas 19:45.
Pielikumā: uzvarētāju CV, žūrijas komisijas locekļu vērtējumi.

Žūrijas komisijas priekšsēdētājs 				V.Sprūžs

locekļi								U.Balodis

								V.Polkovņikova

								V.Brūzis

								I.Staša

								E.Timofejevs

								M.Levina

Sekretāre							V.Holcmane